ตำรวจเตือนภัย หากเห็นเพื่อนโพสต์ขายของในสื่อสังคมออนไลน์ อย่ารีบโอนเงิน อาจถูกหลอกลวง
พันตำรวจเอก ศิริวัฒน์ ดีพอ รองผู้บังคับการปราบปรามการกระทำผิดเกี่ยวกับอาชญากรรมทางเทคโนโลยี หรือ ปอท. ในฐานะรองโฆษกสำนักงานตำรวจแห่งชาติ แจ้งเตือนภัยเกี่ยวกับการหลอกลวงทางสื่อสังคมออนไลน์ หลังเริ่มพบแฮกเกอร์มีการพัฒนารูปแบบ โดยจะแฮกบัญชีเฟซบุ๊กผู้เสียหาย แล้วเข้าไปค้นหารูปสิ่งของต่างๆ ที่เจ้าของบัญชีเคยใช้ เช่น กระเป๋าแบรนด์เนมราคาแพง จากนั้นจะนำรูปสิ่งของนั้นมาโพสต์ประกาศขาย ในราคาถูกกว่าท้องตลาด โดยใช้ชื่อบัญชีเฟซบุ๊กที่แฮกได้โพสต์ขาย หรือไปโพสต์ตามกลุ่มหรือเพจซื้อ-ขายต่างๆ ทำให้เพื่อนในเฟซบุ๊กที่สนใจติดต่ออินบอกซ์เจรจาซื้อและโอนเงินไปให้คนร้าย ขอให้ประชาชนที่พบเห็นเพื่อนเราในเฟซบุ๊กประกาศขายของต่างๆ ตรวจสอบข้อมูลเจ้าของบัญชีคนที่ประกาศขายก่อนว่า เป็นเพื่อนเราจริงหรือไม่ แต่วิธีการที่ดีที่สุดคือ การโทรศัพท์พูดคุยเห็นหน้า หรือได้ยินเสียงเพื่อนคนนั้นก่อน เพื่อเป็นการยืนยันว่า เป็นเพื่อนเราตัวจริงที่ประกาศขายสินค้านั้นๆ แต่ถ้าติดต่อสอบถามพูดคุยแล้วกลับไม่รับสาย ไม่ยอมพูดคุยด้วย ไม่ว่าด้วยเหตุผลใดก็ตาม ขอให้มองในแง่ลบไว้ก่อนว่า อาจจะไม่ใช่เพื่อนเรา สงสัยไว้ก่อนว่า น่าจะเป็นมิจฉาชีพแฮกบัญชีของเพื่อนเรามาหลอกลวง ข้อสังเกตอีกข้อหนึ่งคือ บัญชีที่คนร้ายให้โอนเงินค่าสินค้าที่เอามาโพสต์ขายสินค้า จะเป็นบัญชีชื่อผู้อื่น โดยคนร้ายอาจจะกล่าวอ้างว่า เป็นบัญชีร้านค้าที่กำลังจะเอาเงินไปซื้อของอื่นพอดี ขอให้เราโอนเงินตรงไปที่ร้านค้าเลย จึงไม่ควรมองข้ามข้อสังเกตนี้